楊求仁路教遊何道山之明日余始自洞庭歸恨不與雋遊漫趁韻一笑
作者：牟巘
朝代：宋

paragraphs: 君能匝臘過苕水，我正絕湖尋橘里。
人生有數會不免，先後差池數日耳。
天教新年暫相見，握手如獲丹與砥。
略似德公上冢回，徑入就談傾底裏。
如聞前月清興發，杖藜曉對南山起。
蒼官掀髯自虹舉，清流照影時鵠峙。
我歸已晚不得陪，脚中平生信有鬼。
獨留詩卷使我和，思枯預怕搜脂髓。
小溪深處是何山，藏機一句無多子。
當時言下誰領會，只認泉石爲對履。
至今遺跡記東坡，遂使此山同畏壘。
擬議固已輸一籌，躋攀銳欲窮寸晷。
真境不樂有無間，更使高人爲標指。
先生醉歸方熟睡，凍蠅一任鑽故紙。